O‘zbekistonning AQShdagi elchixonasi xabariga ko‘ra, 4-7 fevral kunlari Toshkentga AQSh geologiya xizmati (USGS) delegatsiyasi tashrif buyuradi. Bu haqda O‘zbekiston TIV matbuot xizmati xabar berdi. Xabar qilinishicha, 30 yanvar kuni O‘zbekiston geologiya va mineral resurslar bo‘yicha davlat qo‘mitasi va AQSh geologiya xizmati vakillari o‘rtasida videokonferensiya shaklidagi muloqot bo‘lib o‘tdi. Muloqotda tomonlar geologik tadqiqotlar sohasida hamkorlik istiqbollarini muhokama qildi hamda AQSh delegatsiyasining bo‘lajak tashrif dasturini kelishib oldi. AQSh geologiya xizmati vakillari Toshkentda ikki tomonlama ilmiy-tadqiqot hamkorligini rivojlantirish bo‘yicha amaliy chora-tadbirlarni ishlab chiqish maqsadida tegishli vazirlik va idoralar bilan uchrashuvlar o‘tkazadi.